Baba L gestremd weens mishandelingBaba L se ma verlaat die hof tydens ‘n vorige verskyning. Foto: @MiaWil1, Twitter ŉ Tweejarige dogtertjie wat slegs as Baba L bekend staan, is baie erg gestremd weens ŉ erge kopbesering wat sy opgedoen het toe haar ma se kêrel haar glo aangerand het, het die Pretoriase hooggeregshof Dinsdag gehoor. Baba L kan nie loop, omrol, eet of verstaanbaar kommunikeer nie, het dr. Paul Stevens, ŉ dokter by die Steve Biko-hospitaal in Pretoria, getuig. Hy het op 30 Desember 2013 ŉ noodoperasie op haar uitgevoer. Sy is ná ŉ paar weke uit die hospitaal ontslaan en na ŉ plek van veiligheid in Pretoria oorgeplaas. “Sy het ŉ baie erge kopbesering opgedoen, en gevolglik is sy in ŉ rolstoel vasgekluister en sy kan nie self eet nie,” het Stevens gesê. “Haar lewensverwagting hang af van die standaard van behandeling wat sy op ŉ daaglikse basis ontvang.” Hy het gesê sy kan nie by ŉ normale huis bly nie. Sy benodig heeltydse sorg om seker te maak dat sy nie bedsere kry nie. “Sy kan nie self van posisie verander nie en sy het ook hulp nodig met ŉ voedingsbuis. Sy kan niks self doen nie.” Volgens Stevens klop die verduideliking wat die ma en die kêrel aangebied het, dat sy van ŉ wasmasjien afgeval het, nie met Baba L se beserings nie. Die kleuter se 20-jarige ma en haar 36-jarige mansvriend het onskuldig gepleit op aanklagte van poging tot moord, kindermishandeling en versuim om behoorlike mediese aandag te skenk. Hulle het ook met haar uit die Steve Biko-hospitaal verdwyn sonder dat die kleuter mediese behandeling kon ontvang, drie dae voordat sy in ŉ koma opgeneem is. Hulle ontken dat hulle Baba L ooit aangerand of verwaarloos het en voer aan sy het by ŉ stel trappe afgeval en van ŉ wasmasjien afgeval. Stevens het verder getuig dat Baba L in ŉ kritieke toestand was en ŉ noodoperasie benodig het toe sy opgeneem is. Sy het inwendige beserings opgedoen, lae bloeddruk gehad, ŉ swak pols en lae suurstofvlakke in haar bloed. Sy moes deur ŉ asemhalingsmasjien asem haal en daar was ŉ pienk skuimerige vloeistof wat uit haar longe gekom het, ŉ aanduiding van vloeistof in haar longe. Dit gebeur gewoonlik óf wanneer iemand amper verdrink het óf tydens ŉ erge kopbesering. Sy het slegs met tye haar oë oopgemaak en sy het kneusplekke regoor haar lyfie gehad wat in verskeie stadiums van gesondword was. Stevens het ook bloed in haar maag, ŉ erge kneusplek op haar nier, ŉ skeur in die aar tussen haar kolon en maag opgespoor en sy het ook ŉ gebreekte heup en erge gekneusde pankreas gehad. “Die algemeenste oorsaak vir só besering aan die pankreas is ŉ direkte hou teen die pankreas. Dit neem baie krag om die pankreas te beseer, aangesien die orgaan baie goed beskerm word en agter ander organe versteek is.” Hy het ook gesê dit het baie krag vereis om ŉ fraktuur aan die pelvisbeen aan te rig, wat ook nie ŉ nuwe besering was nie. Hy het weer in Januarie ŉ operasie op haar uitgevoer toe ŉ buis in haar keel geplaas is sodat sy kan asem haal en ŉ voedingsbuis in haar maag geplaas. Die saak duur voort. Lees alle sake wat met Baba L verband hou, op Maroela Media.